
"Masterplanul trimis la Comisia Europeană este un proiect puternic politizat"

Proiectul Masterplanului General de Transport pe care ţara noastră l-a trimis pentru aprobare la Comisia Europeană este un document plin de probleme şi "puternic politizat", a declarat, ieri, Laurenţiu Plosceanu, preşedintele Asociaţiei Române a Antreprenorilor din Construcţii (ARACO). 
     Domnia sa a prezentat, într-o conferinţă de presă, principalele probleme cu care se confruntă sectorul construcţiilor şi soluţiile propuse de asociaţia pe care o reprezintă.
     Laurenţiu Plosceanu a precizat: "Sunt probleme cu proiectul Masterplanului General de Transport care a plecat la Comisia Europeană. Este un proiect puternic politizat, iar Comisia nu ne va oferi finanţare pentru că nu avem o prioritizare a investiţiilor. 
     În ritmul actual, primele proiecte din Masterplan ar putea fi începute abia din 2018 şi vom pierde foarte mulţi ani. În plus, suntem aproape să ratăm din nou semnarea contractului pentru autostrada Comarnic-Braşov".
     În plus, domnul Plosceanu susţine că, anul trecut, competiţia pe piaţa construcţiilor a fost afectată de intervenţiile abrupte ale decidenţilor politici locali: "Sperăm să evităm această problemă în 2015. Există multe companii fără un palmares tehnic care câştigă lucrări prin decizii politice, dar nu sunt capabile să finalizeze proiectele. Din păcate, există o tendinţă de creştere a numărului companiilor străine de construcţii pe piaţa noastră".
     Totodată, preşedintele ARACO a amintit şi de problema numărului tot mai mare de firme de construcţii care intră în insolvenţă sau dau faliment. "Rata de redresare este de sub 10% când companiile insolvente din construcţii intră pe mâna administratorilor judiciari", a spus Laurenţiu Plosceanu, subliniind că piaţa construcţiilor a avut cel mai slab an de la începerea crizei, coborând pentru prima oară sub valoarea agregată de 9 miliarde de euro.
     Domnia sa a continuat: "Piaţa construcţiilor a ajuns anul trecut la 8,9 miliarde euro, fiind minimul atins după 2007. Din păcate, decidenţii politici nu au avut nici înţelepciunea, nici curajul şi nici cu rezonabilitatea să vină cu programe de investiţii pe care să le susţină".
     Conform sursei citate, 2014 rămâne un alt an eşuat din perspectiva reluării dinamicii pozitive şi sustenabile a activităţii din sectorul de construcţii. Printre factorii care au influenţat negativ domeniul, Laurenţiu Plosceanu a amintit influenţa politică în alocarea proiectelor, recuperarea dificilă a creanţelor de către constructori sau declinul investiţiilor străine directe.
     Asociaţia domniei sale atrage atenţia asupra poziţiilor abuzive ale unor entităţi achizitoare de stat în pregătirea documentaţiilor pentru licitaţiile publice. Pentru relansarea pieţei construcţiilor, Laurenţiu Plosceanu propune o serie de măsuri, printre care asumarea de către Guvern a unui program de plată a creanţelor către constructori, prioritizarea investiţiilor derulate de ministerele de profil, precum şi finalizarea urgentă a discuţiilor cu Comisia Europeană pe tema Masterplanului General de Transport.
     În plus, ARACO solicită adoptarea cu celeritate a proiectelor de Cod fiscal şi de procedură fiscală. 

